Rijeka, 16. rujna 2019.

**OBJAVA ZA MEDIJE**

**FLASH MOB NA RIJEČKOM KORZU U OKVIRU PROMOCIJE EUROPSKE PRIJESTOLNICE KULTURE**

**PRIVUKAO PAŽNJU BROJNIH RIJEČANA I GOSTIJU**

**Na riječkom Korzu, u subotu 14. rujna 2019.g., u sklopu promocije projekta Europske prijestolnice kulture, izveden je Flash mob, plesni nastup u kojem su sudjelovali plesači i plesačice Plesnog centra K2K.**

Atraktivan nastup, koji je u tri navrata izveden kao dio promotivnih aktivnosti projekta Europske prijestolnice kulture, privukao je brojne građane koji su se zatekli na riječkom Korzu, a **vrijedni EPK volonteri podijelili su okupljenima informativne brošure o projektu Europske prijestolnice kulture** koje donose i dio programa najavljenog za 2020. godinu.

Snimku subotnjeg riječkog Flash mob-a, možete preuzeti na poveznici: <https://youtu.be/fCyZSrscsko>, a važno je naglasiti kako će se **ovi plesni nastupi, u sklopu promocije Rijeke - Europske prijestolnice kulture, izvoditi i u drugim gradovima Hrvatske.** Osim plesača i plesačica koji sudjeluju u koreografiji, svi su prolaznici slobodni pridružiti se plesom na ulici u slobodnoj formi, te tako podržati i naglasiti važnost plesa, i uopće - kulture - za život grada.

Plesači i plesačice nastupaju **u koreografiji voditeljice plesnog ansambla K2K, Kristine Paunovski, uz glazbu autora Sandija Bratonje, multiinstrumentalista iz Rijeke te vokal Borisa Štoka.**

Plesni centar K2K čiji je atraktivni nastup ugodno iznenadio Riječane i Riječanke, iza sebe ima brojne nagrade sa međunarodnih i svjetskih natjecanja,  organizacije internacionalnih radionica, festivala i predstava. Kristina Paunovski je o konceptu svoje koreografije rekla da se oslanja na Luku različitosti kao ideju vodilju čiju simboliku u plesnom izričaju postiže kroz nekoliko vizualnih i koreografskih motiva. Uključujući djecu, mlade, muškarce i žene koreografkinja je na ulice dovela zanimljiv plesni nastup *„sa dozom dječje ljupkosti, mladenačkog trenda, dječačkog suprotstavljanja i ženske stabilnosti”* – kako je sama opisala*.*

Sandi Bratonja, autor glazbe na koju su plesači izveli svoje nastupe, inače surađuje s Damirom Urbanom kao član glazbenog sastava “4”. Osnovao je i vlastiti bend te istoimenu umjetničku udrugu “Sinteza” u sklopu koje organizira više klupskih nastupa i glazbenih radionica za djecu osnovnih škola. Sklada za teatar i film, a u glazbi koju je napravio posebno za ovaj promotivni nastup, pojavljuje se i vokal riječkog glazbenika Borisa Štoka. Kako je autor glazbe naveo, cijela harmonija i ideja inspirirana je pjesmom grupe Grad "Ima li nešto da nas pokrene". - *U vidu ove moderne izvedbe odlučio sam ponuditi odgovor na to pitanje* – navodi Bratonja. A odgovor je akcija odnosno plesni pokret.

Unaprijed zahvaljujem na objavi.

**Lena Stojiljković** –Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

M: **+385 91 612 63 42**